Törkeästä ihmiskaupasta epäillylle Veijo Baltzarille myönnettiin täysi taiteilijaeläke maaliskuussa 2017.

Vasemmistoliiton entinen kansanedustaja Minna Sirnö johti Taiteen edistämiskeskusta vuosina 2012–2018. ANU JORMALAINEN/LKA

– Teille on myönnetty ylimääräinen taiteilijaeläke tunnustuksena ansiokkaasta toiminnastanne taiteilijana.

Näillä sanoilla alkaa päätös, jolla Taiteen edistämiskeskus Taike myönsi Baltzarille täyden taiteilijaeläkkeen maaliskuussa 2017. Eläke on 1 363,50 euroa kuukaudessa.

Valtion kirjallisuustoimikunta asetti taiteilijaeläkettä hakeneet kirjailijat ja kääntäjät tärkeysjärjestykseen. Kolmen kärki oli kirjailija Siri Kolun johtaman toimikunnan arvion mukaan Leevi Lehto, Raija Mattila-Laiho ja Veijo Baltzar.

Baltzarin taakse jäivät muun muassa Suomen kansainvälisesti tunnetuimpiin kirjailijoihin lukeutuva Leena Lander ja useita merkittäviä palkintoja voittanut kirjailija Riitta Jalonen, jota toimikunta luonnehti yhdeksi nykykirjallisuutemme merkittävimmistä prosaisteista.

Mattila-Laiho ja Baltzar saivat kumpikin täyden eläkkeen, Lehto sai osaeläkkeen. MSA-tautia sairastanut Lehto menehtyi kesäkuussa 2019.

Juttu jatkuu kuvan jälkeen.

Veijo Baltzarilla oli vaikutusvaltaisia tukijoita, kuten Pekka Haavisto ja Paavo Lipponen. Mauri Ratilainen, AOP

Sirnö pyysi anteeksi Twitterissä

Baltzarin taiteilijaeläkkeen myöntämisestä päätti kirjallisuustoimikunnan lausunnon pohjalta Taiken silloinen johtaja Minna Sirnö, joka on toimi vasemmistoliiton kansanedustajana vuosina 2003–2011.

Kulttuuri- ja urheiluministeri Paavo Arhinmäki (vas) nimitti eduskunnasta kevään 2011 vaaleissa pudonneen Sirnön Taiken johtajaksi maaliskuussa 2012. Sirnö lopetti tehtävässään helmikuussa 2018 ja on nostanut sen jälkeen sopeutumisrahaa.

Sirnö esitti maanantaina anteeksipyynnön Twitterissä Baltzarin ja Baltzarin johtaman Drom ry:n uhreille.

– Pahoittelen, että Taiken johtajana ollessani Taike tuki päätöksilläni toimintaa, mihin nykytiedolla on mitä ilmeisemmin liittynyt nuorten ja naisten hyväksikäyttöä, Sirnö tviittasi.

Drom ry sai Taikelta valtionavustusta yhteensä 80 000 euroa vuosina 2015–2019, opetus- ja kulttuuriministeriön selvityksestä ilmenee.

Nollatulot edeltävänä vuonna

Ylimääräinen taiteilijaeläke myönnetään tunnustukseksi ansiokkaasta toiminnasta luovana tai esittävänä taiteilijana.

Eläkkeen saajan tulee olla vähintään 60-vuotias tai pysyvästi työkyvytön, minkä lisäksi hänen tulee asua tai olla asunut pysyvästi Suomessa.

Täysi taiteilijaeläke voidaan myöntää hakijalle, jonka tulot ovat kansaneläkettä lukuun ottamatta alle 1 363,50 euroa kuukaudessa. Osaeläkkeen voi saada, jos kuukausitulot ovat alle 2 727 euroa.

Baltzarin verotettavat tulot olivat eläkkeen hakuvuonna (2016) nolla euroa.

Vuonna 2017 hänen tulonsa olivat 70 159 euroa, mistä ansiotuloja oli 28 340 euroa ja pääomatuloja 41 819 euroa.